Imtella' Ġunju 1, 2021 - Aġġornata 1 Ta' Ġunju, 2021 4:36pm Wara li f'Mejju li għadda l-UE tat l-approvazzjoni tagħha biex ċertu tip ta' dud ikun jista' jiġi servut bħala ikel Laurent Veyet beda jinkludih fil-menu tar-restorant tiegħu f'Pariġi. Veyet ikabbar id-dud (mealworms) huwa nnifsu fejn jitmagħhom 'porridge oats' u ħxejjex. Wara li jmutu b'mod naturali wara erba' xhur huwa jaqlihom fit-taġen u jservihom mal-'prawn salads' u ħaxix. Kien f'Jannar li għadda li l-European Food Safety Agency (EFTA) ikkonkludiet li dan it-tip ta' dud seta' jittiekel biex f'Mejju kien imiss l-approvazzjoni tal-Kummissjoni Ewropea. Id-dud huwa meqjus bħala ikel mimli proteini u 'fibre' u sors li ma joħloqx tniġġiż fl-arja waqt li jkun qed jitkabbar għal dan il-għan. Għalkemm s'issa huwa meqjus suq żgħir, studju ippubblikat din is-sena jikkonkludi li sal-2027 l-insetti għall-ikel mistennija jiġġeneraw negozju li jqarreb it-€3.7 biljun.